《题孙氏遗墨轩》
明代·揭轨

宣文学士吾季父，草书往往追怀素。
玉堂多暇日临池，方驾长沙美无度。
闻道尊公居豫章，亦以能书相颉颃。
锦囊长纸霜玉洁，清醉时时临数行。
云霄恍若鸾凤翥，风雨欻起蛟龙骧。
宣文已矣君未老，一字可直黄金榼。
山阴别后惊捐馆，零落狸毫并象管。
白鹅池冷绿苔深，铜雀砚寒清露满。
吾庐兵后住江村，玉堂佳帖无一存。
却忆君家文献在，香奁犀轴付诸昆。

作者简介：明江西临川人。揭傒斯后裔。洪武初以明经荐举入京，任清河县主簿，迁知县事。有惠政，民怀其德。后辞职归，以教授为生。尝被召定《书传会选》，并数承帝顾问。有《清河集》。